ร้าน "The Beer Bridge" ชื่อก็บอกอยู่แล้วว่าแปลว่าสะพานเบียร์ เป็นร้านที่รวมเบียร์จากต่างประเทศทั่วโลกกว่า 100 ชนิด ร้านตั้งอยู่ที่ The Portico ในซอยหลังสวน ซึ่งวิธีการเดินทางมาโดยบีทีเอส ลงสถานีชิดลม ออกทางออกที่ 4 สามารถทะลุห้าง Mercury Ville มาออกด้านข้างเจอซอยหลังสวนเดินตรงมาอีกหน่อย ก็เจอร้านตั้งอยู่ชั้น 1 เห็นได้ง่ายชัดเจนเลย หรือถ้าขับรถมาเข้าซอยหลังสวนก็มีที่จอดของ The Portico ประทับตราร้านจอดได้ฟรี 4 ชั่วโมง

ร้านนี้เป็นร้านแนว Pub & Restaurant ตกแต่งแบบโทนสีอิฐ ผนังเป็นอิฐก่อแบบไม่ได้ฉาบปูน มีหลอดไฟสลัว ๆ สีส้ม มีเคาน์เตอร์อิฐก่อสำหรับผสมเครื่องดื่มต่าง ๆ ร้านตกแต่งให้เหมือนมีกลิ่นอายยุโรป มีโซนทั้ง Outdoor และ Indoor โซน Indoor มีทั้งแบบนั่งเคาน์เตอร์ มุมโซฟา และโต๊ะนั่งทั่ว ๆ ไป ส่วนโซน Outdoor มีส่วนเวทีสำหรับเล่นดนตรีสดด้วย ร้านมีขนาดใหญ่พอสมควร รองรับลูกค้าได้เยอะ เหมาะสำหรับเพื่อน ๆ มาสังสรรค์ Hang Out หลังเลิกงานได้ ลูกค้าส่วนใหญ่เป็นชาวต่างชาติเยอะ พนักงานเวลาเสิร์ฟบางทีก็เผลอพูดเป็นภาษาอังกฤษบ่อย ๆ หรือว่าหน้าตาเราเหมือนคนต่างชาติ อิอิ ที่นี่มีพนักงานหลายคน และให้บริการที่ดีมาก เหมือนมีการเทรนมาได้มืออาชีพ ตอนเราสั่งอาหาร พนักงานมีช่วยแนะนำด้วย เรียกว่าใส่ใจในรายละเอียดสุด ๆ

อย่างที่บอกไปว่าร้านนี้เน้นเครื่องดื่ม โดยเฉพาะเบียร์ พวก Mocktail ต่าง ๆ ตัวอาหารก็มีหลากหลายราคาให้เลือก ทั้งของหนักอย่างเบอร์เกอร์ พิซซ่า สลัด หรืออาหารแบบ Tapas ซึ่งเป็นอาหารจานเล็ก ๆ เอาไว้กินแกล้มเบียร์ ที่มาของคำว่า Tapas คือมาจากชาวเสปนที่นิยมกินอาหารมื้อค่ำเวลาดึกมาก เราเคยไปเสปนมา จำได้ว่านั่งรอกินอาหารเกือบ 3-4 ทุ่มจนใกล้จะหลับแร้ว อาหารยังไม่พร้อมเสิร์ฟ ไปตอนเที่ยง ๆ ร้านยังไม่เปิดบริการ ต้องรอบ่ายโมงกว่า กว่าจะได้กินมื้อเที่ยง ชาวเสปนเลยต้องมีอาหารจานเล็ก ๆ ที่เรียกว่า Tapas เอาไว้คอยกินเล่นเผื่อหิวก่อนที่จะถึงมื้อหลัก ซึ่ง Tapas ที่นี่จะมีอย่าง Shrimps in Basil & Garlic Oil, Tuna Tartar, Onsen Egg with Slide Cheese, Chorizo on Espelette Toasted, Fried Lamb Meat Ball, Cream Snapper Seared with Lime & Chilli vinegar, Spicy Merguez เป็นต้น

อย่างที่บอกเมนูที่ร้านมีหลากหลาย และมีหลายราคาให้เลือกสั่ง มีทั้งเมนูอาหารและเครื่องดื่มแยกกัน เลือกกันจนตาลายเลยค่ะ เมนูทำจากกระดาษคล้าย ๆ สีกระดาษทรายดูออกแนวคันทรี่ดี แต่เนื่องจากเราไม่นิยมดื่มเบียร์ อาหารที่เลือกสั่งก็จะเป็นอีกแนวค่ะ เน้นของหนัก ฮ่าๆๆ

เมนูแลกที่เลือกสั่งคือ Fried Chicken/Sourdough/Gravy Bacon Jam (290 บาท) แซนวิสไก่ทอดใส่แยมเบคอนราดซอสเกรวี ตัวขนมปังเป็นแบบย่างมากรอบ ๆ เป็นขนมปังแบบด้าน ๆ สไตล์ยุโรป ด้านในสอดไส้มาด้วยไก่ชุบแป้งทอดกรอบ เนื้อไก่ชิ้นโตมีกลิ่นหอมนิด ๆ รสออกเค็มจาง ๆ ร้านด้วยซอสเกรวี่รสเข็มข้น หอมมัน ราดซอสก็อร่อยอีกแบบ ไม่ราดซอสก็อร่อยอีกแบบ บนแซนวิสมีเบคอนกรอบอยู่แผ่นนึง เสิร์ฟพร้อมสลัดผักสด มะกอก หอมแดง ผักรอคเกต ราดด้วยน้ำสลัดรสเปรี้ยวรสชาติคล้ายกับที่เคยกินตอนไปเสปน โดยรวมอร่อยมากค่ะ เมนูนี้ ปล.เมนูนี้สั่งมาต้องรีบกินนึงเพราะตัวขนมปังย่าง ทิ้งไว้นานจะเริ่มเหนียวค่ะ

Pizza Rucola Suasage (290 บาท) พิซซ่าเตาถ่านแป้งบางกรอบ หอมกลิ่นชีส โรบหน้าด้วยไส้กรอกคุณภาพดี และผักร็อคเกต หอม กรอบ อร่อย ไม่ต้องปรุงเพิ่มเลย เมนูนี้อร่อยไม่แพ้กัน

น้ำเปล่า (35 บาท) โค้ก (50 บาท) มื้อนี้รวมหมด 665 บาท 

โดยรวมอาหารอร่อยคุณภาพ รสชาติดี บริการประทับใจ บรรยากาศดี ราคาและเมนูอาหารมีตั้งแต่ระดับถูกถึงแพงหลากหลายให้เลือกสรร อ่อ ลืมบอกไปราคาในเมนูยังไม่รวม Vat & Service Charge 10% นะคะ เป็นร้านที่เหมาะกับการสังสรรค์ Hang Out มาก ๆ ค่ะ